**Sampsa Kurri** (s. 1981 Säkylä) on suomalainen internet-yrittäjä, suomalaisen internetkulttuurin vaikuttaja sekä entinen mikroprosessoreiden ylikellottaja. Kurri tuli tunnetuksi perustamastaan Muropaketti-tietotekniikkasivustosta sekä maailmanennätyksistä ylikellotuksen saralla.

Nykyään Kurri työskentelee perustamiensa io-tech-tietotekniikkasivuston ja Hinta.fi-hintavertailusivuston parissa.

Tietotekniikkasivuston perustaminen
-----------------------------------

*Pääartikkelit: Muropaketti ja io-tech*
Kurri perusti Muropaketti-tietotekniikkasivuston helmikuussa 1999 ja myi sen Sonera Plazalle 8. joulukuuta 2000. Tuolloin Muropaketti keräsi noin 6 000 päivittäistä kävijää. Kurri jatkoi Muropaketin sisällöntuottajana vuoteen 2003 asti Sonera Plazan (myöhemmin TeliaSonera Finland) työntekijänä. Vuonna 2003 Kurri perusti io-media Oy -yrityksen, jonka kautta hän jatkossa vastasi Muropaketin sisällöntuotannosta. Muropaketti siirtyi Otava-konsernin omistukseen vuonna 2005. Otava-konsernin tytäryhtiö Otavan Uudet Liiketoiminnat Oy lopetti yhteistyön io-media Oy:n kanssa vuonna 2016. Tämän jälkeen Kurri perusti io-tech-tietotekniikkasivuston, joka avattiin virallisesti 1. tammikuuta 2017.

Kurrin perustama ja ylläpitämä Muropaketti-sivusto keräsi vuoden 2015 alussa noin 300 000 viikoittaista kävijää. Io-tech puolestaan nousi nopeasti 50 suosituimman sivuston joukkoon Suomessa. Kurrin tapaa henkilöityä perustamansa sivuston kanssa pidetään poikkeuksellisena suomalaisessa mediassa. Kurrin merkitys kotimaisen IT-journalismin saralla on ollut suuri ja hänen tuottamaa sisältöä Muropaketti- ja io-tech-sivustoilla on siteerattu ulkomaisissa alan sivustoissa.

Kurri on ollut vieraana *Jyrki*-televisio-ohjelmassa ja *MTV3 Chatissä* vuonna 2001. Lisäksi hänestä on toisinaan uutisoitu iltapäivälehdissä ja häntä on haastateltu koskien keskustelufoorumeilla käytävää keskustelua.

Mikroprosessoreiden ylikellotus
-------------------------------

Kurri aloitti mikroprosessoreiden ylikellottamisen 1990-luvun lopulla. Hänen ensimmäisiä ylikellotusprojektejaan oli Intel Celeron 300A -prosessorin ylikellottaminen. Varsinainen ylikellotusura alkoi myöhemmin.

Toukokuussa 2004 Kurri saavutti maailmanennätyksen 3DMark03-suorituskyvyn mittausohjelmassa yhdessä Mikko Liljeroosin (Kamu) ja Sami Mäkisen (Macci) kanssa. Ennätys suoritettiin jäähdyttämällä ATI Radeon X800 XT -grafiikkasuoritinta nestemäisellä typellä ja ylikellottamalla näytönohjainta 1,81 voltin käyttöjänniteellä. Maailmanennätyspisteet olivat 16 774, mikä rikkoi edellisen ennätyksen noin 2 700 pisteellä.

Huhtikuussa 2005 Team Finland, johon kuuluivat Kurri (Sampsa) ja Liljeroos (Kamu), ylitti 14 000 pisteen rajan 3DMark05-testiohjelmassa toisena maailmassa. Silloiseksi maailmanennätykseksi kirjattiin 14 206 pistettä. Tulosta voidaan pitää sikäli merkittävänä, että se työnsi grafiikkasuorittimien suorituskyvyn rajoja eteenpäin. Lokakuussa Kurri ylitti yhdessä Ville Suvannon kanssa ensimmäisenä maailmassa yhden gigahertsin (GHz) kellotaajuuden rajan grafiikkasuorittimella. Ennätys suoritettiin käyttäen ATI Radeon X1800 XT -grafiikkasuoritinta, joka jäähdytettiin nestemäisellä typellä –80 celsiusasteeseen. Maailmanennätykseksi kirjattiin 1,003 gigahertsiä.

Helmikuussa 2006 Kurri rikkoi jälleen uuden maailmanennätyksen 3DMark03-testiohjelmassa yhdessä Mäkisen kanssa. Ennätys saavutettiin ATI:n järjestämässä mediatilaisuudessa Sevillassa X1900 CrossFire Edition -näytönohjaimella pisteillä 19 581. Samaan aikaan Marcus Hultin (Kinc) yritti Ruotsissa uutta maailmanennätystä, mutta hän jäi Kurrin ja Mäkisen ennätyksestä kahdeksan pisteen päähän.

Vuonna 2009 Kurri rikkoi useita maailmanennätyksiä. Tammikuussa Team Finland, johon tällä kertaa kuuluivat Kurri (Sampsa) ja Petri Korhonen (SF3D), ylikellotti AMD Phenom II X4 -prosessorin kellotaajuutta yli 6,5 gigahertsiin. Kyseessä oli ensimmäinen kerta kun kyseinen raja saavutettiin neliytimisellä x86-mikroprosessorilla. Prosessoria jäähdytettiin suorituksen aikana nestemäisellä typellä ja heliumilla –242 celsiusasteeseen. Samassa yhteydessä joukkue saavutti uuden maailmanennätyksen, 45 474 pistettä, 3DMark05-testissä. Helmikuussa Team Finland saavutti maailmanennätyksen 3DMark06-testiohjelmassa tuloksella 35 698 pistettä. Kurrin ja Korhosen lisäksi joukkueeseen kuului Mäkinen. Muutamaa päivää myöhemmin ennätys parantui 35 806 pisteeseen. Heinäkuussa Kurri oli mukana kun joukkue onnistui ylikellottamaan Phenom II -prosessorin yli 7 gigahertsiin.

Tammikuussa 2010 Kurri saavutti yhdessä Boris Larsin (Stummerwinter) kanssa 47 002 pistettä 3DMark Vantage -testissä, mikä oli uusi maailmanennätys.

Vuonna 2015 Kurri ylikellotti Celeron 300A -prosessorin kellotaajuuden maailmanennätyksen, 721,17 megahertsiä (MHz). Ennätys on edelleen*milloin?* voimassa.*lähde?* Samassa yhteydessä syntyi yhteensä neljä uutta maailmanennätystä.

Koulutus
--------

Kurri valmistui Tampereen teknillisestä yliopistosta vuonna 2010 tietotekniikan diplomi-insinööriksi. Diplomityön hän teki aiheesta "*Mikroprosessorin ylikellottaminen*". Vuonna 2016 Kurri valittiin Porin yliopistokeskuksen vuoden alumniksi. Perusteluissa Alumnineuvosto korosti Kurrin ansioita yrittäjänä.

Yksityiselämä
-------------

Kurri on naimisissa ja hänellä on kaksi lasta. Kurri striimaa viikoittain pelaamistaan harrastuspohjalta Twitch-suoratoistopalvelussa MrSys0p-kanavallaan.

Lähteet
-------

1. 1 2  Tatu Vornanen: Sivuston nimi nauratti, mutta Sampsa Kurrilla oli visio – Nuoren opiskelijan harrastesivustosta kasvoi ilmiö, joka mullisti suomalaista internet-kulttuuria *HS.fi (maksumuuri)*.  29.7.2020. Viitattu 1.8.2020.
2. ↑  Sampsa @ HWBOT *HWBOT*. Viitattu 6.2.2017. (englanniksi)
3. 1 2 3 4  AfterDawn.com: Aikakauden loppu: Sampsa Kurri jättää Muropaketin *AfterDawn Suomi*. Viitattu 6.2.2017.
4. ↑  Maailman nopein kansa ylikellottaa *Tivi*. Viitattu 6.2.2017.
5. 1 2  Uusi suomalainen tietotekniikkasivusto io-tech.fi on virallisesti avattu - io-tech.fi *io-tech.fi*. Viitattu 6.2.2017.
6. ↑  Yhteystiedot / Contact us | Hinta.fi *hinta.fi*. Viitattu 5.4.2017.
7. ↑  Muropaketti myyty Soneralle *Tivi*. Viitattu 6.2.2017.
8. ↑  Muropaketti.com ja Dome.fi yhdistyvät - tähtäimessä entistä merkittävämpi sisältömedia | Muropaketti *Muropaketti*.  5.10.2016. Viitattu 6.2.2017.
9. ↑  Selaimet | TNS | SUOMEN WEB-SIVUSTOJEN VIIKKOLUVUT *tnsmetrix.tns-gallup.fi*. Viitattu 6.2.2017.
10. ↑  Io-tech.fi Traffic, Demographics and Competitors - Alexa *www.alexa.com*. Viitattu 6.2.2017. (englanniksi)
11. ↑  Antony Leather: AMD Ryzen 6-Core CPUs Are Back And Shown To Exist *Forbes*. Viitattu 6.2.2017. (englanniksi)
12. ↑  Nokia employees anonymously tell the story of Nokia MeeGo *Phone Arena*. Viitattu 6.2.2017. (englanniksi)
13. ↑   "MTV3 Chat - Sampsa Kurri vieraana". Matapoliisit9 (käsikirjoitus). 2013-04-27.
14. ↑   "Sampsa @ Jyrki". pezkuu (käsikirjoitus). 2007-12-22.
15. ↑  Netissä enemmän nais- kuin miesvihaa *Yle Uutiset*. Viitattu 6.2.2017.
16. ↑  Lindénin päätös estää iPhonen maihinnousun *iltalehti.fi*. Viitattu 6.2.2017.
17. ↑  Muropaketti - hardware & gaming *www.io-media.fi*. Viitattu 6.2.2017.
18. ↑  Retro-ylikellotusta: Celeron 300A & Abit BH-6 | Muropaketti *Muropaketti*.  31.3.2009. Viitattu 6.2.2017.
19. ↑  Sonera Plaza - 3DMark03: 16774 *web.archive.org*.  4.12.2005. Viitattu 20.5.2017.
20. ↑  NVIDIA PR On Breaking 14K 3DMark05 Records *VR-Zone*.  29.4.2005. Viitattu 6.2.2017. (englanniksi)
21. ↑  Investor Relations - News Releases - Press Release *web.archive.org*.  11.7.2007. Viitattu 27.3.2017.
22. ↑  ATI's Radeon'R' X1800 XT Breaks 1 GHz Speed Barrier: Financial News - Yahoo! Finance *web.archive.org*.  30.10.2005. Viitattu 6.2.2017. (englanniksi)
23. ↑  ATI Tech Day Seville: Breaking the world record Review *TechPowerUp*. Viitattu 20.5.2017. (englanniksi)
24. ↑  Andreas G: Macci and Sampsa sets a new world record with RD580 *Nordichardware*.  2.3.2006. Viitattu 20.5.2017. (ruotsiksi)
25. ↑   "AMD Phenom II Overclocked to 6.5GHz - New World Record for 3DMark". AMD (käsikirjoitus). 2013-02-14.
26. ↑  Kuvaraportti: Ylikellotusta nestemäisellä heliumilla (-269 astetta) | Muropaketti *Muropaketti*.  25.1.2009. Viitattu 6.2.2017.
27. ↑  Suomalaiset nokittivat 3d-nopeudessa *Ilta-Sanomat*.  20.2.2009. Viitattu 6.2.2017.
28. ↑  Maailman nopein kansa ylikellottaa *Tivi*. Viitattu 20.5.2017. (englanniksi)
29. ↑  Team Finland pusersi heti uuden 3DMark-ennätyksen *Ilta-Sanomat*.  23.2.2009. Viitattu 6.2.2017.
30. ↑   "AMD Phenom II Shatters 7GHz | Dragon Technology at Light Speed". AMD (käsikirjoitus). 2009-11-05.
31. ↑  Sampsa and Stummerwinter break Vantage world record *HWBOT*. Viitattu 20.5.2017. (englanniksi)
32. ↑  Uusi artikkeli: Retro-ylikellotusta: ME-tulosten metsästystä Celeron 300A:lla | Muropaketti *Muropaketti*.  10.3.2015. Viitattu 6.2.2017.
33. ↑  Intel Celeron 300A MHz (Slot 1) @ HWBOT *HWBOT*. Viitattu 6.2.2017. (englanniksi)
34. ↑  Ylikellotuksen perusteet - teoria, lämmöntuotto, jäähdytys, käyttöjännite ja riskit | Muropaketti *Muropaketti*.  22.7.2011. Viitattu 7.2.2017.
35. ↑  PORIN LAITOKSEN TIETOTEKNIIKAN DIPLOMITYÖT Tampereen teknillinen yliopisto.
36. ↑  Muropaketti-sivuston perustaja valittiin Porin yliopistokeskuksen vuoden alumniksi - Satakunnan Kansa *Satakunnan Kansa*.  30.4.2016. Viitattu 20.2.2017.
37. ↑  Wappumatineassa palkittiin ansioituneita ja skoolattiin keväälle *Porin yliopistokeskus - University Consortium of Pori*. Viitattu 20.2.2017. (englanniksi)
38. ↑  Sampsa Kurri *Twitter*. Viitattu 19.4.2017.